Ara més que mai, l'escola té un paper fonamental, perquè ha de garantir el dret a l'educació dels infants i joves i ha de mantenir la seva funció de socialització i de formació en qualitat i equitat de milers d'estudiants.
Alhora, els professionals dels centres educatius són una peça clau per fer pedagogia de les mesures sanitàries: la higiene de mans, la mascareta, la distància de seguretat, així com la importància de mantenir la socialització dins el grup estable també fora del centre.
*Només si apareixen conjuntament amb algun altre símptoma de la llista.
L'entrada serà esglaonada, en franges de 10 minuts, i/o per diferents portes d'accés per evitar aglomeracions.
A cada porta d'entrada hi haurà una persona que confirmi amb la família o l'infant que no ha presentat símptomes compatibles.
En aquest sentit, els centres docents realitzaran un control diari de la temperatura als alumnes.
En cas que presentin una temperatura superior a 37,5oC, es repetirà la presa al cap d'uns minuts.
Si la temperatura continua elevada, s'actuarà com en un cas sospitós.
Són grups estables d'alumnes, amb el seu tutor o tutora, i en el marc dels quals es produeix la socialització de les persones que els integren.
Poden formar part d'aquest grup estable altres docents o personal de suport educatiu a l'educació inclusiva, si la major part de la seva jornada laboral transcorre en aquest grup.
Un/a docent i un/a professional de suport educatiu només pot formar part d'un únic grup estable.
En el cas que terceres persones s'hagin de relacionar amb aquests grups (docents i altres professionals de suport educatiu) o en cas que diferents grups s'hagin de relacionar entre sí, s'han de complir rigorosament les mesures de protecció individual, especialment el manteniment de la distància física de seguretat d'1,5 metres i l'ús de la mascareta.
Igualment, fora del grup de convivència estable, quan coincideixen persones de diferents grups (desplaçaments pel centre, aules d'acollida, transport escolar, claustre del professorat, etc.) cal extremar les mesures de protecció (distància, mascareta, rentat de mans, ventilació...) per tal d'evitar que si es dona un cas positiu els contactes esporàdics també hagin d'aïllar-se
El centre educatiu ha de tenir disponible un fitxer amb les dades de filiació i contacte dels integrants dels diferents grups estables de convivència del centre en el cas que es requerís per part del sistema sanitari per tal de facilitar la traçabilitat de contagis.
Aquest fitxer s'ha de realitzar mitjançant l'aplicació TRAÇACOVID o si encara no s'hi té accés, seguint el model que es facilitarà.
L'ús de mascareta en els centres educatius és obligatori per a tot el personal docent i no docent, fins i tot quan s'estigui amb el grup de convivència estable.
Per als docents del primer i segon cicle d'educació infantil, la mascareta no serà exigible quan el seu ús, per raó de l'activitat docent, pugui interferir greument en l'objectiu pedagògic.
Aquesta indicació es podria revisar segons les dades de la evolució de la pandèmia i/o dels contagis en els centres docents per aquestes edats.
L'escola garantirà l'accés a gel hidroalcòholic i/o sabons allà on sigui necessari per fer una higiene de mans freqüent.
Els rentamans hauran de diposar de sabó am dosificador, tovalloles d'un sol ús, i paperera.
Els dispensadors de gel hidroalcohòlic han d'estar col·locats en llocs estratègics, com ara a l'entrada a l'escola i a les aules, i al menjador.
El personal del centre s'haurà de rentar les mans:
Les reunions han de ser telemàtiques, a excepció d'aquelles que calgui fer presencialment de manera imprescindible i siguin com a màxim de 10 persones.
En aquest cas caldrà aplicar totes les mesures de prevenció (mascareta, distància, rentat de mans, neteja, desinfecció i ventilació de l'espai, etc).
Durant tot l'horari escolar, cal mantenir distància i mascareta entre els professionals també fora del recinte educatiu i en les entrades i sortides dels centres.
Si els símptomes apareixen dins el centre educatiu
Poseu-vos una mascareta quirúrgica (en cas que no en porteu), abandoneu el centre i poseu-vos en contacte amb el vostre centre d'atenció primària el més ràpidament possible.
En cas que l'equip sanitari decideixi fer-vos la PCR, haureu de romandre al domicili en aïllament fins a conèixer-ne els resultats.
Es prioritzarà la realització ràpida d'aquesta prova que hauria de fer-se, en la mesura del possible, en les primeres 24 hores des de l'inici dels símptomes.
Si els símptomes apareixen fora del centre educatiu
Contacteu amb el CAP de referència -o CUAP si és fora de l'horari d'aquest.
En qualsevol cas, si hi ha sospita de COVID-19 a l'alumne/a o docent se li fa una prova PCR al més aviat possible.
Què cal fer mentre s'esperen els resultats de la prova?
Fins que obtingueu els resultats de la prova, heu de fer l'aïllament domiciliari.
També han de quedar-se a casa les persones convivents que treballin o estudiïn en un centre educatiu.
La resta de convivents que no treballin o estudiïn en un centre escolar, no han de fer un aïllament preventiu i poden fer vida normal prenent les mesures adequades.
El grup de convivència estable no ha de fer aïllament preventiu mentre s'estigui a l'espera del resultat de la prova.
Tampoc els familiars amb qui convisquin els membres del grup (inclosos els germans).
Davant d'un alumne que comença a desenvolupar símptomes compatibles amb la COVID-19 al centre educatiu:
Si es produeix un positiu, tots els seus contactes estrets hauran de fer quarantena durant 10 dies i a tots se'ls farà una prova PCR el més aviat possible (vegeu el punt següent).
D'entrada, es consideren contactes estrets d'un cas positiu aquelles persones que formen part d'un grup de convivència estable.
Fora d'aquest grup, caldria que es donés un contacte sense mascareta, durant més de 15 minuts i a menys de dos metres de distància.
Així, per exemple, el professorat o altres professionals que no són els tutors o tutores del grup (i per tant, no pertanyen al grup estable de convivència), no es consideraran contacte estret sempre que s'hagin mantingut les mesures de protecció recomanades.
Els convivents o contactes habituals de persones identificades com a contactes estrets no han de seguir cap mesura especial.
És a dir, els germans o germanes d'alumnes que estiguin fent quarantenes, poden assistir a classe amb normalitat.
Des d'un punt de vista mèdic, els casos que han passat la malaltia en els darrers 6 mesos (amb documentació confirmada) no estarien obligats a dur a terme quarantenes.
Ara bé, cada centre ha de decidir si, per motius pedagògics, aquell alumne o alumna ha de restar fent la quarantena amb la resta del grup o, si bé, és preferible que segueixi assistint al centre incorporant-se a un altre grup de convivènvia estable.
Per evitar que totes les famílies dels contactes estrets hagin de demanar hora per fer la PCR i que els centres d'atenció primària se sobrecarreguin, sempre que sigui possible, una unitat mòbil es desplaçarà a l'escola a fer aquestes proves.
Cal tenir present que, per recollir mostres de PCR als centres educatius, s'utilitzen tècniques de frotis nasal menys molestes que les del frotis nasofaringi, que són més agressives.
El frotis nasal és una tècnica molt senzilla que només requereix posar un bastonet a l'interior de les fosses nasals, a uns 2 cm de l'entrada.
No es recomana que els pares i mares entrin a les escoles per acompanyar els infants quan se'ls fa la prova, perquè trencaria totes les sectoritzacions que s'han fet als centres.
Es tracta d'una prova molt menys dolorosa que posar una vacuna.
Què han de fer els contactes estrets si el cas positiu es confirma durant l'horari escolar?
El grup de convivència estable ha de romandre al centre educatiu fins acabar la jornada lectiva, i es prioritzarà l'organització d'un equip mòbil per fer les PCR al centre educatiu.
El grup estable ha d'acabar la jornada lectiva amb normalitat, sempre mantenint les mesures de seguretat i evitant el contacte amb la resta de grups de convivència estable.
Un cop finalitzada la jornada lectiva, l'alumnat del grup de convivència estable i els altres possibles contactes estrets del cas positiu, han de retornar directament (sense extraescolars) als respectius domicilis per iniciar la quarantena.
Si no s'hagués pogut fer la presa de mostres per part de la unitat mòbil aquell dia, s'indicarà com fer la PCR als alumnes.
Què han de fer els contactes estrets si el cas positiu es confirma fora d'horari escolar?
La resta de membres del grup de convivència estable han d'anar al centre educatiu en la jornada lectiva següent per dos motius principals: organitzar la realització de la PCR i rebre les instruccions necessàries per tal de seguir l'activitat lectiva durant la quarantena.
Si la PCR no es pogués fer al centre educatiu, s'indicarà on es farà.
Abans i després de fer la prova PCR, l'alumnat no podrà fer altres activitats fora del centre educatiu.
Els membres del grup estable de convivència podran iniciar la jornada a l'espera de la realització de la prova PCR al centre, sempre mantenint les mesures de seguretat i evitant el contacte amb la resta de grups de convivència estable.
La direcció del centre educatiu ha de comunicar a les famílies dels contactes estrets on es faran les proves PCR i totes les indicacions per fer la quarantena, que ha de començar el mateix cap de setmana.
També ha d'indicar l'hora a la qual l'alumnat ha d'anar al centre educatiu el següent dilluns amb les dues finalitats indicades anteriorment.
No es requereixen fer proves PCR per retornar a l'escola ni tampoc certificats mèdics.
El o la responsable de la coordinació i la gestió de la COVID-19 al centre educatiu és el director o la directora.
El paper de la persona referent del centre sanitari:
A banda d'aquest espai, teniu a la vostra disposició un canal de Telegram.
Descarregueu-vos l'aplicació (IOS o Android) i busqueu el canal /Salut Escola Professionals.
Periòdicament es faran sessions informatives amb professionals de referència del món sanitari a les quals us podreu apuntar pares i mares, familiars, tutors, docents i qualsevol persona de la comunitat educativa.
Les dates i detalls s'anunciaran a través del canal de Telegram.
Segurament, es faran ajustaments d'aquest procediment durant el curs escolar, per incloure-hi millores i modificacions segons l'evidència científica sobre la COVID-19, que avança cada dia.
I també en funció de la situació epidemiològica.